QLT มีแผนเร่งขยายงานบริการใหม่-งานตปท.หลังคาดปี 59 ชะลอตัวจากปีก่อน
QLT มีแผนเร่งขยายงานบริการใหม่-งานตปท.หลังคาดปี 59 ชะลอตัวจากปีก่อน
23 ก.พ. 2559

นายสรรพัชญ์ รัตคาม กรรมการผู้จัดการ บริษัท ควอลลีเทค จำกัด (มหาชน) หรือ QLT เปิดเผยว่า บริษัทปีนี้มีแผนงานจะเร่งขยายงานบริการใหม่ๆ และให้บริการงานในต่างประเทศให้มากยิ่งขึ้น ควบคู่กับการพัฒนาองค์กรและบุคคลากรอย่างต่อเนื่อง เนื่องจากคาดว่าแนวโน้มผลการดำเนินงานในปี 59 อัตราการเติบโตอาจจะลดลงเมื่อเทียบกับปีที่ผ่านมา เนื่องมาจากภาวะเศรษฐกิจที่คาดว่าจะยังคงซบเซาต่อเนื่อง โครงการงานของลูกค้าหลายโครงการก็ชะลองานออกไป ประกอบกันภาวะแข่งขันด้านราคาที่รุนแรงขึ้นเรื่อยๆ ส่งผลให้ปริมาณงานบริการก็เริ่มลดลงตามไปด้วยเช่นกัน
สำหรับผลประกอบการในปี 58 บริษัทมีรายได้รวม 517.43 ล้านบาท เพิ่มขึ้น 2.38% และมีกำไรสุทธิ 103.75 ล้านบาท ลดลง 1.10% เมื่อเทียบกับปี 57 โดยในปีที่ผ่านมาบริษัทได้ลงทุนในเครื่องมือและเทคโนโลยีใหม่ที่ทันสมัยมากยิ่งขึ้น ประกอบกับปริมาณงานในช่วงปลายปีหดตัวลงเนื่องจากภาวะเศรษฐกิจและราคาน้ำมันที่ลดลงอย่างต่อเนื่อง ส่งผลให้ลูกค้ารายใหญ่หลายรายลดกำลังการผลิตลง
ทั้งนี้ จากผลการดำเนินงานในปีที่ผ่านมา ที่ประชุมคณะกรรมการบริษัทได้มีมติอนุมัติให้จ่ายเงินปันผลให้แก่ผู้ถือหุ้นในอัตรา 0.65 บาท ซึ่งบริษัทได้จ่ายเงินปันผลระหว่างกาลสำหรับงวด 6 เดือนแรกของปี 58 ไปแล้วในอัตราหุ้นละ 0.25 บาท ส่วนที่เหลือจะจ่ายอีก 0.40 บาท โดยบริษัทกำหนดวันปิดสมุดทะเบียนพักการโอนหุ้นในวันที่ 10 มี.ค.59 และกำหนดจ่ายเงินปันผลในวันที่ 10 พ.ค.59